SKRIFTLIG FORESPØRGSEL E-0210/00

af Daniel Varela Suanzes-Carpegna (PPE-DE) til Kommissionen

(4. februar 2000)

Om: Erikas forlis og fiskerierhvervet

Olietankskibet Erika, som sejlede under maltesisk flag, forliste forleden ud for Bretagnes kyst og forårsagede omfattende og i mange tilfælde uoprettelige skader på miljøet som sådan og især på havets økosystem og fiskeressourcerne.

Blandt de hårdest ramte erhverv er fiskeri og akvakultur, og der er her tale om alvorlige sociale konsekvenser.

Har Kommissionen udarbejdet en analyse af de skadelige følger af Erikas forlis, især for fiskeri og akvakultur?

Kan Kommissionen gøre rede for denne analyse?

Hvis Kommissionen ikke råder over sådanne oplysninger, vil den da forpligte sig til at fremsende dem til Europa-Parlamentets fiskeriudvalg, så snart de foreligger?

Kan Kommissionen gøre rede for de økonomiske foranstaltninger, som den agter at træffe for at yde økonomisk kompensation til de berørte inden for fiskeri og akvakultur?

Vil der blive gennemført ekstraordinære foranstaltninger for at afhjælpe skaderne?

Kan Kommissionen oplyse, hvilke skridt der er taget eller vil blive taget med henblik på en effektiv bekæmpelse af ulykker til søs, hvor der transporteres farlig last, imødegå risikoen for olieforurening og undersøge, hvordan denne forurening kan kontrolleres, når den først har fundet sted?

Svar afgivet på Kommissionens vegne af Franz Fischler

(21. marts 2000)

De franske myndigheder er i øjeblikket ved at foretage en evaluering af skaderne som følge af olietankskibet Erikas forlis, især for fiskeri og akvakultur. Kommissionen er rede til at forelægge Europa-Parlamentets fiskeriudvalg denne evaluering, så snart den kommer i besiddelse deraf.

På basis af denne evaluering vil Kommissionen efter fransk anmodning naturligvis iværksætte de mest egnede foranstaltninger i den gældende bestemmelser. Disse foranstaltninger vil tage sigte på at yde kompensation til fiskerisektoren for de tab, som er en følge af nævnte olieforureningskatastrofe. Det finansielle instrument til udvikling af fiskeriet (FIUF) vil gennem EF-medfinansiering kunne bidrage til at råde bod på disse skader. Disse finansieringer vil måske kunne indgå i det kommende franske enhedsprogrammeringsdokument for strukturinterventionerne til fordel for fiskeri og akvakultur for perioden 2000-2006 i overensstemmelse med bestemmelserne i FIUF-gennemførelsesforordningen (Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(1)). Der er under FIUF blevet afsat en rammebeløb på 225 mio. EUR til dette program, hvis konkrete foranstaltninger snart vil blive aftalt mellem Kommissionen og de franske myndigheder. Derimod er der ikke fastsat ekstraordinære hjælpeforanstaltninger i de nuværende EF-bestemmelser for fiskeri- og akvakultursektoren.

Der i øvrigt blevet udarbejdet flere foranstaltninger med henblik på at effektivisere bekæmpelsen af ulykker til havs, og nogle er allerede blevet gennemført. I tilfældet med Erika mobiliserede Kommissionen Fællesskabets ekspertgruppe vedrørende havforurening, så snart den fik kendskab til ulykken. I dagene efter blev der stillet en forbindelsesmand til rådighed for de franske myndigheder for at lette koordineringen med de europæiske forureningsbekæmpende fartøjer. Derefter blev der på fransk anmodning indsamlet præcise oplysninger om mulighederne for at anvende flydende barrierer, der kan hindre, at olieforureningen breder sig, og om hvilket udstyr der findes til vask af fugle, der er indsmurt i olie. 10 medlemsstater og Norge har stillet over 26 km flydende barrierer til rådighed for Frankrig. Tre sagkyndige fra Fællesskabets ekspertgruppe er blevet sendt ud til stedet for at deltage i evalueringen af de mange tjenesteydelser og alt det udstyr, der er stillet til rådighed for Frankrig til rengøring og retablering. For at kunne drage nytte af erfaringerne i fremtiden koordinerede Kommissionen i januar et besøg på stedet for specialiserede europæiske observatører. Endelig har Kommissionen under hele operationen udsendt informationsbulletiner, der er blevet udarbejdet på basis af de sagsakter, som der er modtaget fra de franske myndigheder, til myndighederne i de øvrige medlemsstater, der er direkte berørt af katastrofen.

Kommissionens udkast til beslutning(2) vil i fremtiden gøre det muligt at forbedre samarbejdet om bekæmpelse af utilsigtet havforurening. Når Europa-Parlamentet og Rådet har vedtaget det endeligt, vil der være optimale betingelser for en krisestyring som den, Erikas forlis har medført. I Erikas tilfælde ville det specielt have kunnet bidrage til finansieringen af evalueringen og overvågningen af denne olieforurenings miljøvirkninger.

Efter Erika-ulykken har Kommissionen besluttet at udarbejde en meddelelse om sikkerheden for olietankskibe med henblik på en øget forebyggelse af ulykker. Der vil blive foreslået lovgivningsmæssige foranstaltninger for at forbedre fartøjsinspektionen i havnene og kontrollen af klassifikationsselskaberne samt fremskynde anvendelsen af mere miljøvenlige olietankskibe i EF-farvandene. Denne meddelelse forventes at blive forelagt Europa-Parlamentet og Rådet i april 2000. Kommissionen håber, den vil give anledning til en indgående debat om dette emne.

(1) EFT L 337 af 30.12.1999.

(2) KOM(98) 769.